KOMMISSIONENS BESLUTNING af 13. november 1996 om en procedure i henhold til Euratom-traktatens artikel 83 (XVII-05-Jenson Tungsten Ltd, Hemel Hempstead) (Kun den engelske udgave er autentisk) (96/671/Euratom)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Atomenergifællesskab, særlig artikel 83,

efter at have givet firmaet Jenson Tungsten Ltd fra Hemel Hempstead (Det Forenede Kongerige) lejlighed til at fremsætte sine synspunkter vedrørende Kommissionens klagepunkter, og

ud fra følgende betragtninger:

I. SAGSFREMSTILLING

Denne beslutning vedrører den manglende overholdelse af væsentlige sikkerhedskontrolbestemmelser i firmaet Jenson Tungsten Ltd (Hemel Hempstead, UK) i perioden fra maj 1992 til oktober 1995.

Jenson Tungsten Ltd er et ingeniørfirma, der opererer fra lokaler, som tidligere var optaget af andre firmaer, der udførte bearbejdning af forarmet uran. Som et resultat heraf overtog Jenson Tungsten Ltd, da det startede i 1992, et restlager af spåner af forarmet uran fra tidligere drift. Som ejer af dette materiale blev Jenson Tungsten Ltd følgelig ansvarlig for overholdelse af bestemmelserne om sikkerhedskontrol under kapitel 7 i Euratom-traktaten. Jenson Tungsten Ltd arbejder nu inden for fremstilling og bearbejdning af tungstenlegeringer. Der foregår ikke længere aktiviteter med nukleart materiale på stedet, og der er ikke planer om sådanne aktiviteter.

Gennem diverse korrespondance, inspektioner og en høring, der blev afholdt i London i Kommissionens lokaler den 29. november 1995, blev følgende kendsgerninger fastslået:

- Den 9. marts 1992 foretog Euratom en inspektion i firmaet. Resultaterne blev sendt til firmaet i et brev af juli 1992, hvoraf det fremgik:

- at der ikke fandtes et regnskabssystem for nukleart materiale, som opfyldte Kommissionens forordninger. Firmaet blev bedt om at indføre et sådant system. Dette system skulle omfatte etikettering af lagerbeholdere, regnskabsbog, originalbilag

- at det ikke var muligt at gennemføre en tilfredsstillende kontrol af lagerbeholdningen på grund af utilfredsstillende og ufuldstændige oversigter over materiale på lager

- at mange af de udarbejdede rapporter ikke var korrekte, mange manglede, og der blev afsløret mangel på konsekvens i mange tilfælde.

Firmaet blev også mindet om, at inden afsendelse af nukleart materiale skulle det karakteriseres, og når det afsendtes, skulle dette forhold rapporteres i overensstemmelse med Kommissionens forordninger. Efter denne kontrol blev der fastsat et lagertal den 31. juli 1992, som var baseret på oplysninger fra firmaet. Dette tal var 9,073 tons forarmet uran og 7,5 kg naturligt uran.

- Den 12. maj 1994 bekræftede Jenson Tungsten Ltd som svar på et brev fra Euratoms sikkerhedskontrol (i det følgende benævnt »Euratom«) dateret den 23. marts 1994, hvori der blev stillet spørgsmål vedrørende bortskaffelse af spåner af forarmet uran, at der var blevet afsendt 6,407 tons spåner af forarmet uran den 7. oktober 1993.

- Den 19. september 1994 anmodede Euratom, efter at der var truffet flere foranstaltninger som følge af inspektionen den 9. marts 1992 og forsendelsen den 7. oktober 1993, skriftligt Jenson Tungsten Ltd om at kommentere den beregnede restbeholdning på 2,666 tons forarmet uran og 7,5 kg naturligt uran.

- Den 7. april 1995 modtog Euratom svar fra Jenson Tungsten Ltd, hvoraf det fremgik:

- At der stadig var fire beholdere med spåner af forarmet uran på stedet.

- At Jenson Tungsten Ltd ikke var i stand til at bekræfte den nøjagtige vægt af det resterende materiale, og at efter hvad de kunne vurdere ud fra vægten af de beholdere, der allerede var bortskaffet, var der 1,2 tons tilbage.

- At Jenson Tungsten Ltd agtede at sende alt resterende materiale til vejning og bortskaffelse, men at de først ville være i stand til at gøre det senere i 1995 på grund af bearbejdningsvanskeligheder på modtagerstedet.

- At Jenson Tungsten Ltd ville fremlægge en beholdningsændringsrapport med oplysninger om de nøjagtige tal over materialet, så snart materialet var blevet overført og kontrolleret på modtageanlægget.

- Den 26. april 1995 foretog Euratom endnu en inspektion hos Jenson Tungsten Ltd.

- Den 16. maj 1995 blev de første resultater af inspektionen den 26. april faxet til Jenson Tungsten Ltd. De blev betragtet som utilfredsstillende, fordi:

- Inspektørerne fik ikke udleveret nogen dokumentation om beholdningen af nukleare materialer, hvilket betød, at der ikke var originalbilag, driftsoversigter eller regnskab over nukleare materialer til rådighed. Lagerbeholdere var ikke påført etiketter.

- Det blev indlysende, at der var en uoverensstemmelse. Efter at lagertallet på 9,073 tons forarmet uran og 7,5 kg naturligt uran var blevet fastslået, havde den eneste bevægelse været afsendelsen af 6,407 tons forarmet uran. Ingen aktiviteter, f.eks. bearbejdning af uran, havde fundet sted. Som et optimalt skøn var der et restlager på 1,2 tons forarmet uran, hvilket betød, at der var en difference på 1,466 tons forarmet uran og 7,5 kg naturligt uran.

Firmaet blev igen mindet om, at der skulle rapporteres om enhver forsendelse.

- Den 2. juni 1995 modtog Euratom svar (udateret). Jenson Tungsten Ltd gjorde rede for baggrunden for den utilfredsstillende situation. Blandt andet siges det i brevet, at værket under en tidligere inspektion i marts 1992 havde erklæret, at kuratoren i konkursboet efter en af Jenson Tungsten Ltd's forgængere ikke havde afleveret regnskaberne. Under inspektionen havde man foretaget et skøn over mængden af forarmet uran på stedet. I brevet anføres det også, at det naturlige uran sandsynligvis var placeret sammen med resten af spånerne, og at de anslåede tal nødvendigvis måtte være upræcise.

- Den 2. juni 1995 blev Euratoms anmodninger efter resultaterne af inspektionen den 26. april 1995 i detaljer meddelt Jenson Tungsten Ltd:

- De grundlæggende tekniske data dateret 18. maj 1992 skulle revideres.

- Der skulle indføres et regnskabssystem over nukleart materiale, som opfylder kravene i Kommissionens forordning (Euratom) nr. 3227/76. Denne anmodning var allerede blevet givet skriftligt efter inspektionen den 9. marts 1992, men inspektørerne konkluderede efter inspektionen den 26. april 1995, at der stadig ikke fandtes et sådant system.

- Dette system skulle opfylde kravet om, at alt nukleart materiale, herunder spåner, inden afsendelsen skulle påføres en betegnelse for partiet, materialebeskrivelse, kategori, vægt af grundstof og kontrolforpligtelse. Enhver afsendelse af nukleart materiale skal rapporteres som fastsat i forordning (Euratom) nr. 3227/76. Dette har ikke været tilfældet, især med hensyn til afsendelsen af 6,407 tons spåner af forarmet uran.

- Der skulle gives en forklaring på, hvorfor følgende krav ikke var overholdt:

- driftsoversigter, så der kunne holdes regnskab

- regnskabs- og registreringssystem

- regnskaber, der skal opbevares i mindst fem år

- rapporter over alle beholdningsændringer.

- Der skulle gives en forklaring på uoverensstemmelsen, som blev påpeget i en fax af 16. maj 1995.

- Der skulle sættes etiketter på hver af de resterende tromler med forarmet uran, og på hver etikette skulle anføres det unikke identifikationsnummer på tromlen, kategorien og formen af det nukleare materiale og den anslåede eller i givet fald afmålte vægt af det nukleare materiale. Alt nukleart materiale inden for og uden for bygningerne skulle identificeres og rapporteres.

- Beholdningen af nukleart materiale skulle vurderes på ny, og resultaterne af den faktiske beholdning skulle rapporteres senest den 31. juli 1995.

- De prøver, der blev taget af inspektørerne den 26. april 1995, skulle opbevares på et sikkert sted i en forseglet beholder indtil videre.

- Den 22. juni 1995 anførte Jenson Tungsten Ltd i sit svar:

- Skemaet over de grundlæggende tekniske data var blevet udfyldt så fuldstændigt som muligt.

- Der var indført et registreringssystem, for at der kunne tages højde for spånerne af forarmet uran på stedet.

- Der var blevet tildelt et partinummer til hver af de fire tromler, hvis indhold var blevet karakteriseret som spåner af forarmet uran. Man havde anvendt den anslåede vægt.

- Jenson Tungsten Ltd havde ikke fået nogen form for oversigt, da de accepterede at ompakke den forarmede uran.

- Vurderingen på 9,073 tons den 31. juli 1992 var et skøn og var endnu ikke blevet bekræftet, og de 7,5 kg naturligt uran var sandsynligvis blevet blandet sammen med forarmet uran, eftersom det ikke var blevet identificeret som værende anderledes.

- Tromlerne ville få påsat etikette.

- De fire beholdere med en anslået vægt på mellem 1,2 og 1,4 tons blev stående på stedet. Der var ikke mulighed for at veje beholderne på stedet.

- Anmodningen om at opbevare Euratoms prøve på et sikkert sted indtil videre var noteret.

- Den 13. oktober 1995 foretog Euratom endnu en inspektion. Hensigten med inspektionen var at følge den tidligere inspektion den 26. april 1995 op i lyset af den efterfølgende korrespondance.

- Den 16. november 1995 meddelte Euratom resultaterne af inspektionen. Resultaterne blev betragtet som utilfredsstillende af følgende årsager:

- Ud over identifikationsnummeret skal der på hver enkelt beholder også være etiketter, som angiver arten og vægten af indholdet.

- På trods at flere anmodninger om at blive holdt underrettet og et formelt brev, hvori der blev gjort opmærksom på den manglende rapportering, kunne Euratom først få en beholdningsændringsrapport for den overførsel af materiale, der var sket den 7. oktober 1993, under inspektionen den 13. oktober 1995. Euratom anførte, at sådanne overskridelser var uacceptable, og krævede, at rapporter om resterende beholdninger eller bevægelser af nukleart materiale fremover skulle ske i overensstemmelse med forordning (Euratom) nr. 3227/76.

- Originalbilag til beholdningsoversigterne kunne stadigvæk ikke fremlægges.

- Den forklaring, der blev givet med hensyn til den tilsyneladende uoverensstemmelse angående 1,466 tons forarmet uran og 7,5 kg naturligt uran, var ikke tilfredsstillende.

- Den 29. november 1995 blev der i London afholdt en høring med repræsentanter for Jenson Tungsten Ltd og de britiske myndigheder med henblik på at få opklaret Jenson Tungsten Ltd's holdning til Euratom-traktaten (Kapitel 7), Kommissionens forordning (Euratom) nr. 8 og forordning (Euratom) nr. 3227/76. Høringen førte blandt andet til følgende konklusioner:

- Jenson Tungsten Ltd havde undladt at føre korrekte regnskaber for forarmet og naturligt uran, der var oplagret på stedet.

- Originalbilag og driftsoversigter til godtgørelse af beholdningsændringer var ikke blevet afleveret.

- Der havde ikke været et regnskabssystem for materialer i uacceptabelt lang tid.

- Forsendelsen af 6,407 tons forarmet uran den 7. oktober 1993 var først blevet rapporteret efter anmodning og efter en uacceptabelt lang periode.

- Der var stadigvæk ikke foretaget en korrekt etikettering af resterende spåner på stedet.

- Der var en uafklaret afvigelse på 1,466 tons forarmet uran og 7,5 kg naturligt uran.

Ovenstående kendsgerninger benægtes ikke af firmaet.

II. RETLIG VURDERING

A. Retsgrundlaget

Som følge af det nukleare materiale, der findes på stedet og dermed hører under Jenson Tungsten Ltd's ansvar, er der tale om en virksomhed, der omfattes af Euratom-traktatens artikel 196, litra b). Den er derfor underkastet bestemmelserne i afsnit II, kapitel 7 i Euratom-traktaten, i Kommissionens forordning (Euratom) nr. 3227/76 af 19. oktober 1976 om anvendelse af bestemmelserne vedrørende sikkerhedskontrol (1), senest ændret ved forordning (Euratom) nr. 2130/93 (2), og i Kommissionens forordning nr. 8 om fastsættelse af arten og rækkevidden af de i artikel 79 i traktaten omhandlede forpligtelser (3), i og med at sidstnævnte forordning finder anvendelse på Jenson Tungsten Ltd i overensstemmelse med artikel 40 i forordning (Euratom) nr. 3227/76.

I henhold til Euratom-traktatens artikel 77 skal Kommissionen på medlemsstaternes områder forvisse sig om:

a) at malme, udgangsmaterialer og specielle fissile materialer ikke anvendes til andre formål end de af brugerne angivne

b) at bestemmelserne angående forsyning og enhver særlig forpligtelse om kontrol, som Fællesskabet har indgået aftale om med et tredjeland eller en international organisation, overholdes.

I henhold til artikel 197 i Euratom-traktatens afsnit V er uran, som indeholder den isotopsammensætning, der forefindes i naturen, og uran, hvis indhold af uran 235 er mindre end det normale, »udgangsmateriale«.

I henhold til stk. 1, i artikel 79 i Euratom-traktatens afsnit II, kapitel 7, kræver Kommissionen, at der føres og fremlægges driftsoversigter for at muliggøre regnskab med anvendte eller producerede malme, udgangsmaterialer og specielle fissile materialer.

I henhold til artikel 2 i forordning nr. 8 skal producenter og brugere af malme, udgangsmaterialer og specielle fissile materialer føre et materialeregnskab, der sætter dem i stand til at indsende de i denne forordning bestemte oversigter til Kommissionen og at stille godtgørelse herfor.

I henhold til artikel 5 i forordning nr. 8 skal producenter og brugere af udgangsmaterialer og specielle fissile materialer for hvert af deres anlæg senest den 15. i hver måned til Kommissionen indsende en månedlig oversigt efter den model, der er vedlagt forordningen som oversigt III, over de materialer, de har haft til rådighed i den foregående måned, sammen med en opgørelse over afgang og tilgang af materialer i løbet af den pågældende måned, hvor der for hver enkelt posts vedkommende angives dato, mængde, sammensætning, form samt leverandør eller modtager.

I henhold til traktatens artikel 81 og 82 skal inspektørerne kontrollere malme, udgangsmaterialer og specielle fissile materialer og kontrollere det i artikel 79 nævnte regnskab.

B. De konstaterede overtrædelser

Efter at Euratoms sikkerhedskontrol har undersøgt forholdene, er følgende overtrædelser i firmaet Jenson Tungsten Ltd blevet fastslået:

1. Brud på bestemmelserne i artikel 79 i Euratom-traktaten og i artikel 2 i forordning nr. 8, ifølge hvilke det kræves, at der føres driftsoversigter for at muliggøre regnskab med malme, udgangsmaterialer og specielle fissile materialer.

2. Regnskabssystemet er ikke i overensstemmelse med de krav, der er afledt af traktatens artikel 81 og 82, i og med at det er umuligt at kontrollere materialer og regnskab.

3. Brud på bestemmelserne i artikel 5 i forordning nr. 8 vedrørende meddelelse til Kommissionen om afgang og tilgang, især med hensyn til afsendelse af en væsentlig del af beholdningen af nukleart materiale i 1993.

Det konstateredes også, at afvigelsen på 1,466 tons forarmet uran og 7,5 kg naturligt uran endnu ikke er blevet forklaret eller godtgjort på tilfredsstillende måde.

C. Foranstaltninger

I henhold til artikel 83, stk. 1, i Euratom-traktaten kan Kommissionen i tilfælde af, at personer eller virksomheder misligholder de forpligtelser, der er pålagt dem, iværksætte foranstaltninger mod dem.

Disse foranstaltninger er ordnet efter strenghed:

a) advarsel

b) inddragelse af særlige fordele, såsom finansiel støtte eller teknisk bistand

c) at virksomheden, i et tidsrum af højst fire måneder, stilles under administration af en person eller persongrupper udpeget efter fælles overenskomst mellem Kommissionen og den stat, som virksomheden henhører under

d) hel eller delvis inddragelse af udgangsmaterialer eller specielle fissile materialer.

Eftersom det afgørende kriterium for anvendelse af denne artikel er, hvor alvorlig misligholdelsen er, må der først udføres både en objektiv og en subjektiv analyse af arten af overtrædelserne.

Ud fra et objektivt synspunkt er de bestemmelser, der er overtrådt, væsentlige elementer i fællesskabslovgivningen om sikkerhedskontrol.

Endvidere har de konstaterede forhold gjort det umuligt for Kommissionen at udføre den opgave, den har fået pålagt ved traktatens artikel 2, litra e), nemlig »ved passende kontrol at garantere, at nukleart materiale ikke anvendes til andre formål end dem, det er bestemt til«.

Kommissionen er ganske klar over, at forpligtelserne i henhold til Euratom-traktaten er beregnet på at sikre, at alle nukleare materialer, herunder udgangsmaterialer, bliver regnskabsført, registreret og rapporteret korrekt, men der skal også tages hensyn til mængden og typen af det pågældende nukleare materiale. Og i dette tilfælde har materialet kun en lille strategisk værdi.

Ud fra et subjektivt synspunkt kan det fremføres, at Jenson Tungsten Ltd ikke har foretaget korrekt bogføring og rapportering over det nukleare materiale, der opbevares på stedet, og at der i lang tid ikke fandtes noget materialeregnskabssystem på trods af anmodninger og flere påmindelser. Dette ville under normale omstændigheder have ført til en sanktion i medfør af artikel 83, stk. 1, litra c).

I betragtning af at Jenson Tungsten Ltd ikke udfører nogen form for aktivitet, der indebærer brug af nukleart materiale, og at firmaet har overtaget forgængerens spåner af forarmet uran, der skulle bortskaffes, skulle det opstille og føre regnskab over den forarmede uran, der var tilbage på stedet, og sætte korrekte etiketter på hver af beholderne med det pågældende materiale. Disse etiketter skulle ud over identifikationsnummer angive indhold og anslået vægt af indholdet. Endvidere skulle Jenson Tungsten Ltd rapportere alle senere bevægelser af det nukleare materiale, især afsendelse af de tilbageværende spåner af forarmet uran, der skulle bortskaffes, i henhold til Kommissionens gældende forordning. Der skal indføres et system for originalbilag for fremtidige bevægelser.

Efter en vurdering af både de objektive og de subjektive faktorer som anført ovenfor er de overtrædelser, der er begået af Jenson Tungsten Ltd af en sådan art, at der må iværksættes en foranstaltning mod dem.

Omstændighederne taget i betragtning, navnlig at anlægget ikke har aktiviteter, der indebærer brug af nukleart materiale eller nukleart udstyr, og at de tilbageværende spåner af forarmet uran vil blive bortskaffet, så snart der kan indgås en handelsaftale, og den kendsgerning at Jenson Tungsten Ltd ikke har særlige fordele, såsom finansiel støtte eller teknisk bistand, vil en passende foranstaltning være den, der er fastsat i traktatens artikel 83, stk. 1, litra a) -

VEDTAGET FØLGENDE BESLUTNING:

Artikel 1

1. Jenson Tungsten Ltd har overtrådt artikel 77, 79, 81 og 82 i Euratom-traktaten og artikel 2 i forordning nr. 8, fordi der i uacceptabelt lang tid ikke fandtes noget materialeregnskabssystem, og især fordi der ikke var driftsoversigter og originalbilag tilgængelige over forarmet og naturligt uran og heller ikke etikettering af nukleart materiale på lager, hvilket betød, at der ikke kunne foretages en udførlig kontrol af regnskabssystemet.

2. Jenson Tungsten Ltd har overtrådt artikel 5 i forordning nr. 8, fordi firmaet ikke i tide har rapporteret en afsendelse af en væsentlig del af dets nuklearbeholdning af nukleart materiale.

Artikel 2

1. Kommissionen udsteder en advarsel til Jenson Tungsten Ltd.

2. Denne advarsel udstedes med pålæg om, at der bliver rettet op på manglerne med hensyn til originalbilag, etikettering og regnskabssystem for nukleart materiale.

3. På grundlag af den i artikel 3 nævnte rapport og dens egen kontrol vil Kommissionen vurdere Jenson Tungsten Ltd's overholdelse af de i stk. 2 anførte krav.

Artikel 3

Jenson Tungsten Ltd sender Kommissionen en rapport med beskrivelse af de foranstaltninger, der træffes for at korrigere fejlene, der er anført i artikel 1, senest tre måneder efter datoen for denne beslutning.

Artikel 4

1. Denne beslutning er rettet til firmaet Jenson Tungsten Ltd, 11, Maxted Road, Hemel Hempstead, Herts HP2 7DX, Det Forenede Kongerige.

2. Denne beslutning meddeles Det Forenede Kongerige.

Udfærdiget i Bruxelles, den 13. november 1996.

På Kommissionens vegne

Christos PAPOUTSIS

Medlem af Kommissionen

(1) EFT nr. L 363 af 31. 12. 1976, s. 1.

(2) EFT nr. L 191 af 31. 7. 1993, s. 75.

(3) EFT nr. 34 af 29. 5. 1959, s. 651/59.